***ОБЯВЛЕНИЕ***

***ПО РЕДА НА ЧЛ.26 АЛ.3 ОТ ЗАКОНА НА НОРМАТИВНИТЕ АКТОВЕ***

Относно: Приемане на Наредба за изменение и допълнение на [**Наредба за организацията и безопасността на движението, дисциплината на водачите на превозни средства и пешеходците на територията на Община Угърчин.**](https://www.ugarchin.bg/inc/service/service-download-file.php?identifier=b4a51b0c-ff51-462b-a4a9-0b9360ed9ab1&control=20230525152615) (Приета с Решение №328/13.02.2009 г., допълнена с Решение № 461 от Протокол № 22/28.05.2013 г.).

На основание чл.26, ал.3 от ЗНА, регламентиращ задължението на съставителя на проект на нормативен акт за публикуването му с цел информираност на населението и прозрачност в действията на институциите, уведомявам всички заинтересовани лица, че в 30-дневен срок от публикуване на настоящото обявление на интернет страница на Община Угърчин, се приемат предложения и становища относно така изготвения проект на Наредба за изменение и допълнение на[**Наредба за организацията и безопасността на движението, дисциплината на водачите на превозни средства и пешеходците на територията на Община Угърчин.**](https://www.ugarchin.bg/inc/service/service-download-file.php?identifier=b4a51b0c-ff51-462b-a4a9-0b9360ed9ab1&control=20230525152615) (Допълнена с Решение № 461 от Протокол № 22/28.05.2013 г.).

**М О Т И В И:**

**1. Причини, налагащи приемането на изменението и допълнението на подзаконовия нормативен акт:**

В Общински съвет Угърчин е постъпило писмо с вх. ОбС - 126/ 18.05.2023 г. от г-жа Светла Иванова Иванова - прокурор от Окръжна прокуратура – Ловеч. Към него са приложени:

1. Копие на Писмо с изх.№812100-7810/02.05.2023 г. на Министъра на вътрешните работи;

2. Копие на Сигнал с изх.№8797/15.12.22 г. от Омбудсмана до Министър-председателя на РБ.

Писмото е по повод възложена от ВАП проверка на законосъобразността на местните нормативни актове, третиращи прилагането на чл.99а от Закона за движението по пътищата и констатирани в тях регламенти, които създават условия за неравнопоставеност и дискриминация на хората с трайни увреждания. Констатирано е несъответствие на регламентите на чл.23 и чл.24 от [Наредба за организацията и безопасността на движението, дисциплината на водачите на превозни средства](https://www.ugarchin.bg/inc/service/service-download-file.php?identifier=b4a51b0c-ff51-462b-a4a9-0b9360ed9ab1&control=20230525152615)и пешеходците на територията на Община Угърчин и е препоръчано местния нормативен акт да бъде променен или текстовете отменени.

С последващо писмо изх.№ 885/30.06.2023 г. Окръжен прокурор г-жа Светла Иванова изисква информация за предприетите действия от страна на Общински съвет-Угърчин, като е указан 7-дневен срок, в който следва да се предостави информация предприети ли са действия по отношение изменение на дискриминационните текстове, като ни уведомява, че в противен случай ще бъде внесен протест до Административен съд-Ловеч от Окръжна прокуратура-Ловеч.

След обстоен преглед на визираните текстове в чл.23 и чл. от действащата **Наредба за организацията и безопасността на движението, дисциплината на водачите на превозни средства и пешеходците на територията на Община Угърчин** са установени норми и изисквания, които противоречат на Закона за движение на пътищата.

Съгласно чл.99а от ЗДвП картата за паркиране на местата, определени за превозните средства, обслужващи хора с трайни увреждания и използване на улеснения при паркиране, се издава от кмета на съответната община или оправомощено от него длъжностно лице по образец съгласно приложението. Картата е валидна на територията на цялата страна.

Тъй като законодателят не е регламентирал специални изисквания, на които трябва да отговарят хората с увреждания, за да получат такава карта **считаме за необходимо чл.23 и чл.24** от цитираната наредба да бъдат изменени и административната услуга да се извършва от общинската администрация, съгласно изискванията на чл.99а от ЗДвП.

**2. Цели, които се поставят:**

* Привеждане разпоредбите на Наредба за организацията и безопасността на движението, дисциплината на водачите на превозни средства и пешеходците на територията на Община Угърчин в съответствие с националното законодателство.

**3. Финансови и други средства, необходими за прилагането на новата уредба:**

Прилагането на предлаганите изменения и допълнения с проекта на Наредба за изменение и допълнение на Наредба за организацията и безопасността на движението, дисциплината на водачите на превозни средства и пешеходците на територията на Община Угърчин не изисква финансови средства.

**4. Очаквани резултати от прилагането, включително финансови, ако има такива:**

* Усъвършенстване и развитие в уредбата на обществените отношения;
* Защита на важен обществен интерес на определена категория лица в неравностойно положение, а именно хора с трайни увреждания по смисъла на §1, т.2 от Закона за хората с увреждания.

**5. Анализ за съответствие с правото на Европейския съюз:**

Предлаганият проект на Наредба за изменение и допълнение на Наредба за организацията и безопасността на движението, дисциплината на водачите на превозни средства и пешеходците на територията на Община Угърчин е с правно основание чл.21, ал.2 от ЗМСМА. Проектът е съобразен с европейското законодателство – Регламент (EO) №1082/2006 г. на Европейския парламент и на Съвета и Европейската харта за местно самоуправление, както и с разпоредбите и целите на националното и местно законодателство.

На основание чл. 26, ал.3 от Закона за нормативните актове, проектът на Наредба за изменение и допълнение на **Наредба за организацията и безопасността на движението, дисциплината на водачите на превозни средства и пешеходците на територията на Община Угърчин** е публикуван на интернет страницата на Община Угърчин www.ugarchin.bg като по този начин е дадена възможност на всички заинтересовани лица да се запознаят с него и да изразят становище.

**Предложения и становища по проекта могат да бъдат подавани в деловодството на Община Угърчин в писмен вид.**

***Проект!***

**Наредба**

**за изменение и допълнение на** [**Наредба за организацията и безопасността на движението, дисциплината на водачите на превозни средства и пешеходците на територията на Община Угърчин**](https://www.ugarchin.bg/inc/service/service-download-file.php?identifier=b4a51b0c-ff51-462b-a4a9-0b9360ed9ab1&control=20230525152615)

**§1*.* Чл.23 се изменя, както следва:**

Чл.23 (1) */Изм. с Решение №……./…….2023 г. на ОС-Угърчин/* Карта за паркиране на местата, определени за превозните средства, обслужващи хора с трайни увреждания и използване на улеснения при паркиране, се издава от кмета на съответната община или оправомощено от него длъжностно лице по образец съгласно приложението. Картата е валидна на територията на цялата страна.

(2) Картата за паркиране по ал. 1 трябва да отговаря на изискванията на стандартизиран модел на Общността от Приложението към Препоръка 98/376/ЕО на Съвета от 4 юни 1998 г. относно картата за паркиране на хора с трайни увреждания.

(3) Картата за паркиране на местата, определени за превозните средства, обслужващи хора с трайни увреждания и използване на улесненията при паркиране, издадено от друга държава - членка на Европейския съюз, е валидна на територията на Република България, ако е издадена в съответствие с изискванията на препоръката по ал. 2.

**§2. Чл.24 се изменя, както следва:**

**Чл.24** */Изм. с Решение №……./…….2023 г. на ОС-Угърчин/* За издаване на карта за паркиране по чл.23 се подава заявление до кмета на общината. За деца с определен вид/степен на трайно увреждане, съгласно решение на ТЕЛК/НЕЛК –заявлението се подава от законния представител.

**Преходни и заключителни разпоредби**

**§3.** Настоящата Наредба за изменение и допълнение на [Наредба за организацията и безопасността на движението, дисциплината на водачите на превозни средства и пешеходците на територията на Община Угърчин](https://www.ugarchin.bg/inc/service/service-download-file.php?identifier=b4a51b0c-ff51-462b-a4a9-0b9360ed9ab1&control=20230525152615) е приета с Решение №…../…….2023 г. на ОбС-Угърчин и влиза в сила от датата на публикуването и на официалния сайт на Община Угърчин.